Den skulle ligge i Herning, og så var der sådan set ikke så meget mere at snakke om. Men det var der så alligevel.

Placeringen af den nye politiskole i Vestdanmark skal først diskuteres i forligskredsen af partier, der står bag sidste års politiaftale, inden det afgøres, hvor politiskolen skal have hjemme.

Det siger finansminister Claus Hjort Frederiksen (V), efter at de fire partier i blå blok har præsenteret en finanslovsaftale for næste år.

- Nu mødes forligskredsen omkring placeringen og lokaliteter og alt det der, og så tager vi den derfra, siger Claus Hjort Frederiksen.

Læs også : Søren Pind vil placere ny politiskole i Herning

Justitsminister Søren Pind (V) gjorde det ellers i sidste uge klart, at regeringen alene kunne tage beslutningen om, hvor den nye politiskole skulle placeres. Og det skulle den i Herning, lød det.

- Vi har flyttet 4.000 arbejdspladser ud over det hele. Og Herning har så fået politiskolen på samme vis som de andre, nemlig ved at regeringen har truffet en beslutning, lød det fra Søren Pind ifølge Ritzau.

Ingen sikkerhed til Lars Krarup

Under forhandlingerne har Dansk Folkeparti dog stillet krav om, at placeringen af den nye politiskole bliver besluttet i fællesskab af partierne i forligskredsen. Det har regeringen tilsyneladende bøjet sig for.

DF-formand Kristian Thulesen Dahl understreger, at det er vigtigt for partiet, at den nye skole kan begynde at optage elever i 2018, hvilket ville være svært at nå, hvis man skal bygge en ny politiskole op fra bunden – hvilket ville være tilfældet i Herning.

- Vi er kommet med den opfordring til regeringen, at man får indkaldt forligskredsen og får drøftet både placering, og hvornår man kan komme i gang. Vi har stadig det synspunkt, at man fra 2018 skal kunne optage elever på den nye vestdanske politiskole, siger Kristian Thulesen Dahl.

Læs også : Kommune brugte en halv million kroner på at bejle til politiskole: Vi er til grin

Hernings Venstre-borgmester, Lars Krarup, glædede sig i sidste uge over, at hans kommune stod til at få en helt ny uddannelsesinstitution, men han glædede sig måske for tidligt.

Claus Hjort Frederiksen, du er på vej til landsmøde i Herning. Har du en sikkerhed til borgmesteren i Herning med om, at politiskolen kommer til at ligge i Herning?